钦定古今图书集成/明伦汇编/氏族典/第137卷 > 《四川总志》 > 文翁
## 钦定古今图书集成/明伦汇编/氏族典/第137卷 > 《四川总志》 > 文翁

按《汉书文翁传》：“翁，庐江舒人也。少好学，通《春秋》，以郡
县吏察举。景帝末为蜀郡守，仁爱好教化，乃选郡县
小吏开敏有材者，亲自饬厉，遣诣京师受业。又修起
学官，于成都市中，招下县子弟以为学官弟子，为除
更繇高者以补郡县吏，次为孝弟力田。每出行县，益
从学官诸生明经饬行者与俱，使传教令，出入闺阁，
县邑吏民见而荣之。繇是大化蜀地。”文翁终于蜀，吏
民为立祠堂，岁时祭祀不绝。